સમજાતું નથી... આ બધાં અખબારોએ એમની બે લીટીઓ વચ્ચેની જગ્યા, અર્થાત્ લીડિંગ સાવ ઘટાડી નાખી. ફૉન્ટ સાઇઝ પણ એટલી નાની કરી નાખી કે છાપું વાંચનારો જે સાચો અને છેલ્લો વર્ગ, એટલે વડીલો, તેમને છાપું વાંચતા પરસેવો છૂટી જાય... મરણનોંધ આજે પણ ઘેરઘેર વંચાય છતાં, એની ફૉન્ટ સાઇઝ સરેરાશ કરતાં પણ ઓછી. સંસ્થા સમાચારને પણ લબડધક્કે ચડાવવાનો શિરસ્તો, જ્યારે કે આ બધી સંસ્થાઓ અને સંસ્થાઓના ગુજરાતી સંચાલકો જ ગુજરાતી છાપાંઓના સાચા વાચક, સાચા સમીક્ષક છે. છાપાંઓને જાહેરાત જોઈએ ત્યારે રહ્યાંસહ્યાં ગુજરાતી અખબારોના આ શુભચિંતકો કામ આવે છે. તેઓ બાપડા છાશવારે, પોતાની સંસ્થાઓના પ્રસંગોએ, અખબારની વર્ષગાંઠ અને એવા અવસરે પણ, જાહેરાત આપીને પ્રકાશકોને ખટાવતા રહે છે. અખબારમાલિકો, તંત્રીઓ અને પત્રકારો સુધ્ધાંને જે પ્રેમ અને માન ગુજરાતી પ્રજા આપે તે અન્યો ના આપે.